Diari Oficial de la Generalitat Valenciana


Sumari del DOGV 9950, del 03-10-2024 (2024/10782)

DECRET 24/2024, de 17 de setembre, del president de la Generalitat, pel qual s'aproven les bases reguladores de les subvencions destinades a donar suport a la realització d'inversions en municipis de muntanya, en risc de despoblament que complisquen els requisits de l'article 15 de la Llei 5/2023, de 13 d'abril, integral de mesures contra el despoblament i per l'equitat territorial en la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/09/17/24/dof/vci/html**

### Dades del document

Número de DOGV
:   9950

Data del DOGV
:   03-10-2024

Secció del DOGV
:   I. DISPOSICIONS GENERALS

Número del document
:   2024/10957

CVE
:   PJWF-Y-4482-61910

Data del document
:   17-09-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * desforestació
    * administració local
    * ajuda pública
    * ordenació forestal
    * legislació forestal

PREÀMBUL

La Presidència de la Generalitat té atribuïdes, entre altres, les competències en matèria d’administració local, d’acord amb el que disposa l’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions.

En l’àmbit de la Presidència de la Generalitat, i d’acord amb el que disposa l’article 17 del Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, la Direcció General d’Administració Local exercix les funcions establides en l’article 70 de la Llei 5/1983, de 30 de desembre, del Consell, relatives, entre altres, a les polítiques en matèria de lluita contra el despoblament.

A través del Decret 28/2021, d’1 de setembre, del president de la Generalitat, pel qual es van aprovar les bases reguladores de les subvencions destinades a donar suport, en els municipis de l’agenda AVANT, la realització d’activitats de manteniment, recuperació i reforestació dels boscos mediterranis dels seus termes municipals, la Generalitat ha fomentat estes activitats mitjançant la concessió d’ajudes en els exercicis 2021, 2022 i 2023, en col·laboració amb els ajuntaments interessats.

En l’àmbit d’estes competències, i d’acord amb el Fòrum de Municipis d’Interior, la Presidència de la Generalitat pretén donar continuïtat al foment, que s’ha dut a terme en els últims temps sobre les activitats mencionades, per a la qual cosa es persistirà en l’objectiu de generar ocupació local i fixar població en estos municipis, vinculada a l’aprofitament dels recursos endògens forestals.

Així mateix, és imprescindible destacar l’aprovació de la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial a la Comunitat Valenciana, l’article 15 de la qual establix els criteris de zonificació del risc de despoblament. En coherència amb l’anterior, el present instrument reglamentari i les convocatòries que s’aproven d’acord amb este van dirigides als municipis en risc de despoblament.

Per això, i fruit de l’experiència acumulada per la Direcció General d’Administració Local en la gestió d’ajudes destinades a les entitats locals de la Comunitat Valenciana, s’introduïxen una sèrie de novetats en les bases reguladores que, atés el seu profund abast, aconsellen l’aprovació d’un nou decret que tinga més permanència en el temps.

Les presents bases es referixen a les actuacions que preveu la corresponent línia pressupostària, la descripció i la finalitat de la qual abasta les inversions en la reforestació del bosc mediterrani, l’adquisició d’equipament inventariable per a la seua millora i manteniment, així com la realització d’infraestructures concordes amb l’hàbitat.

Estes subvencions estan incloses en el Pla estratègic de subvencions de la Presidència de la Generalitat i els seus organismes públics per al període 2024-2026, aprovat per Resolució de la Presidència de la Generalitat de 15 de març de 2024 (DOGV núm. 9813, de 21 de març de 2024).

Estes subvencions es regiran pel que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, Llei 1/2015); en la Llei 38/2003, de 17 de novembre, general de subvencions (d’ara en avant, LGS); el Reial decret 887/2006, de 21 de juliol, pel qual s’aprova el Reglament de la Llei general de subvencions (d’ara en avant, RLGS), i en les altres normes que s’hi apliquen. La concessió es realitzarà mitjançant el procediment de concurrència competitiva al qual es referixen l’article 164 de la Llei 1/2015, l’article 22 de l’LGS, i l’article 55 de l’RLGS.

D’acord amb l’article 21.1 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, les bases reguladores i les convocatòries de subvencions podran establir compromisos específics de caràcter mediambiental, de transparència, socials i ètics, quan estiguen vinculats a l’objecte de l’ajuda.  En particular, quan el gasto subvencionable es projecte sobre adquisicions de béns mobles o productes, podrà exigir-se que els mateixos complisquen amb els criteris de comerç just i amb requisits vinculats a la sostenibilitat energètica i ambiental.

No obstant això, per a contribuir a l’objectiu pressupostari amb tota l’eficiència possible, este centre directiu considera adequat acollir-se al que establix l’article 24 del Decret 118/2022, de 5 d’agost, del Consell, quant al fet que l’establiment del criteri o requisit en relació amb les clàusules de responsabilitat social que establiran, si és el cas, les bases reguladores de les subvencions i ajudes de la Generalitat, no siga necessari, tal com determina la norma, perquè els municipis de poca població no resulten perjudicats.

Les ajudes concedides a l’empara de la convocatòria segons les bases reguladores d’este decret, de conformitat amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques, estan exemptes de notificació a la Comissió Europea, per no ser-los aplicable l’article 107 del Tractat de funcionament de la Unió Europea, ja que van dirigides a entitats que no duen a terme activitats econòmiques i, per tant, no afecten els intercanvis comercials entre els estats membres.

La Generalitat, en el marc de les actuacions de suport i foment a les entitats locals, instrumenta estes subvencions i la seua modificació d’acord amb els principis de necessitat, eficàcia, proporcionalitat, seguretat jurídica, objectivitat, transparència i eficiència que regula l’article 129 de la Llei 39/2015, d’1 d’octubre, del procediment administratiu comú de les administracions públiques i, així mateix, d’acord amb els principis de lliure concurrència i de ple respecte a l’autonomia dels ens locals.

Este decret no comporta càrregues administratives addicionals. Les actuacions seran assumides pel personal i amb els mitjans ja existents, sense que les mesures incloses en este decret suposen un increment de dotacions, retribucions ni d’altres gastos de personal.

Per tot el que s’ha exposat, una vegada complits els tràmits procedimentals oportuns, vistes la Llei 39/2015, d’1 d’octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; la Llei 1/2022, de 13 d’abril, de transparència i bon govern de la Comunitat Valenciana; el Decret 17/2021, de 12 de juliol, del president de la Generalitat, pel qual es determinen el nombre i la denominació de les conselleries, y les seues atribucions; el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat; el Decret 131/2023, de 10 d’agost, del Consell, pel qual s’aprova el Reglament orgànic i funcional de la Presidència de la Generalitat, i el Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat,

DECRETE

*Article 1. Objecte i àmbit d’aplicació*

És objecte del present decret aprovar les bases reguladores per les quals han de regir-se les convocatòries de subvencions destinades a contribuir a les inversions dels municipis de muntanya, en risc de despoblament, segons l’article 15 de la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial a la Comunitat Valenciana, sempre que siguen gastos destinats a la gestió forestal sostenible i que es realitzen en superfícies forestals de titularitat municipal no gestionades per la Generalitat o, si és el cas, de titularitat privada que disposen de l’oportú acord de col·laboració. El compliment dels requisits s’acreditarà d’ofici per la direcció general competent en matèria d’administració local.

*Article 2. Incidència pressupostària*

L’aprovació d’estes bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que es puguen efectuar conformement a la consignació pressupostària que s’establisca en l’exercici corresponent.

*Article 3. Bases reguladores*

S’aproven les bases reguladores de les subvencions destinades a donar suport a la realització d’inversions en municipis de muntanya en risc de despoblament segons l’article 15 de la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial a la Comunitat Valenciana.

DISPOSICIÓ DEROGATÒRIA

*Única. Derogació normativa*

Queda derogat el Decret 28/2021, d’1 de setembre, del president de la Generalitat, pel qual s’aproven les bases reguladores de les subvencions destinades a donar suport, en els municipis de l’agenda AVANT, a la realització d’activitats de manteniment, recuperació i reforestació dels boscos mediterranis dels seus termes municipals, i la resta de disposicions d’igual o inferior rang que s’oposen al que disposa el present decret.

DISPOSICIONS FINALS

*Primera. Habilitació*

S’autoritza la persona titular de la direcció general competent en matèria de lluita contra el despoblament a dictar les instruccions que siguen necessàries per a l’aplicació d’este decret i de les convocatòries corresponents.

*Segona. Entrada en vigor*

Este decret entrarà en vigor l’endemà de publicar-se en el *Diari Oficial de la Generalitat Valenciana.*

València, 17 de setembre de 2024

Carlos Mazón Guixot

President de la Generalitat

ANNEX

*Bases reguladores de les subvencions destinades a donar suport a la realització d'inversions en municipis de muntanya en risc de despoblament segons l'article 15 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial a la Comunitat Valenciana.*

*Base primera. Objecte*

El present decret establix les bases reguladores de les subvencions destinades a contribuir a les inversions dels municipis de muntanya, en risc de despoblament, d'acord amb l'article 15 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial a la Comunitat Valenciana, sempre que siguen gastos destinats a la gestió forestal sostenible, i que es realitzen en superfícies forestals de titularitat municipal no gestionades per la Generalitat o, si és el cas, de titularitat privada que compten amb l'oportú acord de col·laboració.

*Base segona. Gastos subvencionables*

Seran subvencionables, per mitjà d'estes bases reguladores, les inversions dels municipis de muntanya en risc de despoblament segons l'article 15 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial a la Comunitat Valenciana, com ara:

a) Inversions en la gestió forestal sostenible.

b) Adquisició d'equipament inventariable per a la millora i el manteniment dels terrenys forestals i prevenció d'incendis forestals segons la interfície urbana forestal dels municipis, annex XI del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, a través d'una gestió forestal sostenible.

c) Realització d'infraestructures concordes amb l'hàbitat i amb la gestió forestal sostenible.

Els gastos s'han de realitzar durant l'exercici corrent, en relació amb els projectes d'inversió inclosos en el capítol VI del pressupost municipal que estiguen relacionats amb les activitats específiques que preveja la línia de subvenció corresponent.

No seran subvencionables els gastos de manteniment relacionats amb l'adquisició d'elements merament decoratius o estètics, així com el processament d'arbres caiguts, i l'arreplega, l'extracció i l'apilament de residus forestals.

Les activitats indicades es podran realitzar en superfícies forestals de titularitat municipal, no gestionades per la Generalitat o, si és el cas, en les de titularitat privada amb les quals l'ajuntament acorde l'instrument de col·laboració oportú. L'entitat local beneficiària no perdrà tal condició en cas que realitze actuacions en terrenys de propietat privada, perquè estos propietaris només poden ser considerats com a destinataris últims dels fons objecte de subvenció, però no com a entitats beneficiàries.

*Base tercera. Entitats beneficiàries*

1. Només podran ser beneficiaris de les subvencions objecte de regulació per este decret els municipis de muntanya, en risc de despoblament, segons l'article 15 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial a la Comunitat Valenciana, sempre que realitzen gastos d'inversió destinats a la gestió forestal sostenible, i que tinguen lloc en superfícies forestals de titularitat municipal no gestionades per la Generalitat o, si és el cas, de titularitat privada que disposen de l'oportú acord de col·laboració, amb el certificat corresponent de característica forestal dels terrenys expedit per la conselleria competent per raó de la matèria.

2. Les sol·licituds dels municipis que, tot i complir els requisits de l'apartat anterior, hagen sigut beneficiaris de les subvencions regulades en el present decret en les dos convocatòries anteriors a la convocatòria de què es tracte, només es valoraran, de conformitat amb els criteris objectius d'atorgament de la subvenció previstos en estes bases, si hi ha crèdit sobrant.

3. Les entitats beneficiàries de les subvencions han de reunir els requisits que establix l'article 13 de la Llei 38/2003, de 17 de novembre, general de subvencions, que s'han de justificar mitjançant una declaració responsable de l'entitat sol·licitant, de conformitat amb els models de documentació que preveurà la convocatòria corresponent.

*Base quarta. Convocatòria*

El procediment de concessió de les subvencions regulades en estes bases s'iniciarà d'ofici mitjançant la publicació de la convocatòria corresponent aprovada per la Presidència de la Generalitat, sense perjuí de l'eventual delegació de competències.

Correspondrà a cada convocatòria la concreció del crèdit pressupostari disponible, amb el límit màxim que s'establix en cada exercici per la llei de pressupostos de la Generalitat.

*Base quinta. Ordenació i instrucció*

1. L'òrgan competent per a l'ordenació i instrucció del procediment de concessió d'estes subvencions serà la direcció general competent en matèria de lluita contra el despoblament.

2. Les sol·licituds s'han de formular en la forma i els terminis que es determinen en la convocatòria corresponent, i la seua presentació, juntament amb la documentació que siga procedent, suposarà l'acceptació de les bases reguladores que establix este decret.

3. La concessió de subvencions es tramitarà en règim de concurrència competitiva, d'acord amb el que regulen l'article 164 de la Llei 1/2015 i l'article 22 de l'LGS.

4. Només es poden presentar sol·licituds de subvenció de manera telemàtica, que han d'estar firmades per la persona representant de l'entitat local, i es formalitzaran en l'adreça d'internet indicada en la convocatòria.

5. Per a poder tramitar electrònicament la sol·licitud, s'ha de disposar de certificat digital de l'entitat, de la persona que ocupe la presidència de l'entitat o de la persona representant davant de la Generalitat; tot això, de conformitat amb les instruccions que preveu la pàgina web de l'Agència de Tecnologia i Certificació Electrònica (ACCV): www.accv.es.

6. Una vegada rebudes les sol·licituds, s'incoarà d'ofici un expedient per cada sol·licitud i la direcció general competent en matèria de lluita contra el despoblament, com a òrgan instructor, verificarà que la sol·licitud reunix els requisits exigits i que s'acompanya de la documentació que siga exigible segons el que establix la convocatòria corresponent.

7. Si la sol·licitud no reunix els requisits i documents exigits en la convocatòria corresponent, es requerirà a l'entitat interessada que, en un termini de 10 dies, esmene la falta o presente els documents preceptius, amb la indicació que, si no ho fa així, es considerarà que ha desistit de la seua petició, amb la resolució prèvia que es dictarà d'acord amb el que disposa la Llei del procediment administratiu comú de les administracions públiques.

*Base sexta. Valoració de les sol·licituds*

1. Es constituirà una comissió de valoració per a l'examen i la valoració de les sol·licituds de subvenció.

2. La comissió de valoració estarà integrada pel següent personal funcionari de la Generalitat adscrit a la Presidència de la Generalitat i a la conselleria o conselleries competents en matèria forestal i de prevenció d'incendis forestals:

– La persona titular de la Subdirecció General de Coordinació, dependent de la Subsecretaria de Presidència, o la persona que designe per a la seua substitució, que presidirà la Comissió.

– Una persona del Servici de Coordinació, dependent de la Subsecretaria de Presidència, pertanyent als grups A1 o A2, designada per la persona titular de la Secretaria Autonòmica de Presidència, a proposta de la persona titular del servici.

– Una persona del servici amb competències per a gestionar les mesures de foment de la Generalitat destinades a la lluita contra el despoblament, que assumirà la secretaria de la comissió.

– Una persona tècnica proposada per la direcció general competent en matèria forestal.

– Una persona tècnica proposada per la direcció general competent en prevenció d'incendis forestals.

3. En tot cas, la composició de la comissió de valoració, d'acord amb el que establix l'article 14.4 de la Llei orgànica 3/2007, de 22 de març, per a la igualtat efectiva de dones i hòmens, complirà el principi de participació equilibrada de dones i hòmens.

4. La comissió de valoració es regirà per les normes de funcionament dels òrgans col·legiats previstes en la secció tercera, subsecció primera, del capítol II del títol preliminar de la Llei 40/2015, d'1 d'octubre, de règim jurídic del sector públic.

5. La comissió de valoració podrà instar les entitats beneficiàries que reformulen les seues sol·licituds en els termes que preveu l'article 27 de l'LGS, en relació amb l'article 61 de l'RLGS.

6. Després d'avaluar totes les sol·licituds presentades, la comissió de valoració elevarà, a l'òrgan competent per a resoldre, la proposta motivada de resolució, que inclourà la proposta de concessió de subvencions i les sol·licituds que es proposa desestimar amb les respectives causes de desestimació.

*Base sèptima. Criteris objectius d'atorgament de la subvenció*

1. Per a determinar la valoració de les actuacions subvencionables, s'aplicaran els criteris i barems d'avaluació i de puntuació següents, fins a un màxim de 105 punts, de conformitat amb l'escala següent:

a) Nombre d'hectàrees de terreny forestal arbrat en el terme municipal de gestió directa municipal i, si és el cas, en els terrenys de titularitat privada amb la qual l'ajuntament haja acordat l'instrument de col·laboració oportú. Es valorarà amb 10 punts per cada 50 hectàrees, fins a un màxim de 40 punts.

b) Quilòmetres de pistes i de sendes incloses en el Registre públic de senderes de la Comunitat Valenciana que hi ha en el terme municipal. Es valoraran d'acord amb l'escala següent:

Entre 5 i 10 quilòmetres: 10 punts.

Més de 10 quilòmetres, i fins a 25 quilòmetres: 20 punts.

Més de 25 quilòmetres: 25 punts.

c) Renda per càpita bruta del municipi, d'acord amb les dades oficials publicades per l'INE, segons l'escala següent:

Menys de 16.000 €: 30 punts.

Entre 16.000 € i 18.000 €: 20 punts.

Entre 18.000,01 € i 24.000 €: 15 punts.

Més de 24.000 €: 5 punts.

d) Inclusió en els plecs de contractació aprovats dins de l'últim any natural a la publicació de la convocatòria aprovada de conformitat amb les presents bases reguladores, de les clàusules de responsabilitat social en la forma que preveu el Decret 118/2022: 10 punts.

Esta acreditació, i el criteri de prioritat resultant, no s'aplicarà als municipis de menys de 500 habitants.

Mitjançant el projecte d'actuació que executarà l'ajuntament sol·licitant, s'acreditarà la valoració considerada per a cada un dels criteris citats.

2. La comissió de valoració elaborarà una llista prioritzada, segons l'orde de la puntuació obtinguda, de les sol·licituds que puguen ser ateses d'acord amb la disponibilitat de crèdit pressupostari de cada una de les línies d'ajuda.

*Base octava. Resolució de les sol·licituds*

1. Es delega en la persona titular de la direcció general competent en matèria de despoblament la facultat de dictar la resolució de concessió de les subvencions, a la vista de la proposta motivada de resolució formulada per la comissió de valoració regulada en la base sexta.

2. El termini màxim per a tramitar, resoldre i notificar les resolucions de concessió serà de tres mesos a comptar de la data de publicació de la convocatòria corresponent. La resolució tindrà els efectes i el contingut que preveu l'article 25 de l'LGS, i es publicarà en la Base de dades nacional de subvencions, d'acord amb el procediment que establix l'article 20 de la llei mencionada, així com un extracte d'esta en el Diari Oficial de la Generalitat Valenciana. Esta publicació tindrà els efectes de notificació a les entitats interessades d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.

3. Les resolucions de l'òrgan concedent esgoten la via administrativa.

*Base novena. Compatibilitat de les subvencions*

Les subvencions que regulen estes bases són compatibles amb qualsevol altra subvenció o ajuda que, per a la mateixa finalitat, siga atorgada per qualsevol altra administració o entitat pública i privada; si bé l'import en cap cas podrà, aïlladament o en concurrència amb subvencions procedents d'altres administracions públiques o altres ens públics o privats, superar el cost real de les activitats subvencionades.

*Base dècima. Quantia de les subvencions*

1. La quantia màxima de la subvenció, per a cada entitat que resulte beneficiària, s'establix en vint mil euros (20.000,00 €), IVA inclòs.

La quantia de la subvenció en cap cas podrà superar la quantitat que s'haja sol·licitat, ni la corresponent al cost d'execució del projecte presentat i de les activitats sol·licitades. En cap cas el cost dels gastos subvencionables podrà ser superior al valor de mercat de l'activitat subvencionable.

2. Per raons d'eficàcia i eficiència administrativa, s'establix un import mínim subvencionable de mil cinc-cents euros i es desestimen les sol·licituds d'import inferior.

3. Les entitats beneficiàries poden subcontractar amb terceres persones l'execució de l'activitat subvencionada, per a la qual cosa s'han d'ajustar al que disposa l'article 29 de l'LGS, en relació amb els articles 68 de l'RLGS i 165.2.n de la Llei 1/2015.

*Base onzena. Supòsits i criteris de modificació de la resolució*

1. La modificació o l'alteració de les condicions considerades per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podran donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.

2. Si es produïx una variació de les condicions considerades per a la concessió de la subvenció, per les causes de reintegrament que establix l'article 37 de l'LGS, s'exigirà el reintegrament total o parcial de les quantitats percebudes, amb un informe previ de l'òrgan de control de la subvenció i del tràmit d'audiència establit legalment.

3. L'obtenció concurrent de subvencions, ajudes, ingressos i altres recursos per a la mateixa finalitat podrà donar lloc a la minoració de l'ajuda.

*Base dotzena. Termini i forma de justificació de la subvenció*

1. La justificació de la subvenció s'ha de dirigir a la direcció general amb competències en matèria de despoblament i s'ha d'efectuar com a màxim, el primer dia hàbil de la primera quinzena del mes de novembre de l'exercici respectiu. No obstant això, d'acord amb la normativa reguladora del procediment administratiu comú de les administracions públiques, es podrà prorrogar el termini de justificació, quan s'acredite la impossibilitat del compliment d'este termini, per circumstàncies alienes a la voluntat de l'entitat local beneficiària.

2. S'ha de presentar la documentació justificativa següent:

a. Un compte justificatiu simplificat que contindrà els aspectes següents:

a.1) Una memòria justificativa del compliment de les condicions imposades en la concessió de la subvenció, firmada per la persona que represente legalment l'entitat beneficiària.

a.2) Una llista ordenada i classificada dels gastos que ha comportat la realització de la inversió subvencionable, amb identificació de la persona creditora i del document, l'import, la data d'emissió i, si és el cas, la data de pagament. Amb esta llista s'han de presentar les factures dels gastos efectuats  o, si és el cas, de la certificació emesa per la secretaria intervenció de l'ajuntament, que acredite que tots els gastos inclosos en l'actuació subvencionable són d'inversió.

L'import que s'ha de justificar serà el relatiu al cost de l'activitat realitzada. Si la quantitat justificada és inferior a la concedida, es reduirà la quantitat concedida de manera directament proporcional, segons el procediment que establix la base onzena.

a.3) Un detall d'altres ingressos o subvencions que hagen finançat l'activitat subvencionada, amb la indicació de l'import i la procedència.

b. Un certificat acreditatiu d'estar al corrent en el compliment de l'obligació de rendició dels comptes anuals davant de la Sindicatura de Comptes.

c. Un certificat acreditatiu del compliment de les obligacions que establix el paràgraf segon de l'apartat 1 de l'article 171 de la Llei 1/2015, de la Generalitat, d'hisenda pública, del sector públic instrumental i de subvencions.

3. El pagament de les subvencions concedides es farà de conformitat amb el que establix la Llei de pressupostos de la Generalitat de l'exercici de la convocatòria, i en relació amb el que preveuen els articles 164 i següents de la Llei 1/2015, prèvia rendició del compte justificatiu.

4. Les transferències de les subvencions concedides s'efectuaran d'una sola vegada, després de la presentació, la comprovació i l'aprovació dels justificants corresponents.

5. La no presentació de la justificació del gasto en el termini fixat donarà lloc a la pèrdua de la subvenció.

*Base tretzena. Obligacions dels municipis beneficiaris*

Els municipis beneficiaris d'estes subvencions estaran subjectes a les obligacions derivades del contingut de les bases reguladores d'estes, la resolució de concessió de les subvencions i, en general, la normativa vigent que se'ls aplique. En tot cas, són obligacions dels municipis beneficiaris les que establix l'article 14 de la Llei 38/2003, de 17 de novembre, general de subvencions.

*Base catorzena. Transparència, subministrament d'informació i dades obertes*

Sense perjuí de les obligacions de publicitat activa de les entitats beneficiàries, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les entitats beneficiàries tenen les obligacions següents:

a) Donar l'adequada publicitat del caràcter públic del finançament dels programes, les activitats, les inversions o les actuacions de qualsevol classe que siguen objecte de subvenció.

b) Subministrar a l'entitat concedent, amb un requeriment previ, tota la informació que siga necessària per al compliment, per part d'esta, de les obligacions que preveu la legislació sobre transparència, en el termini de 15 dies hàbils des del requeriment.

c) Facilitar la disposició dels nous conjunts de dades que es generen per la formalització i el desenrotllament de les subvencions atorgades per l'Administració de la Generalitat, sempre que siga possible, com a conjunt de dades obertes.

*Base quinzena. Pla de control*

1. La comprovació material de l'efectiva realització de l'activitat subvencionada es farà mitjançant el corresponent pla de control que desenrotlle la direcció general amb competència en matèria d'administració local, de conformitat amb el que preveu l'article 169.3 de la Llei 1/2015.

2. El pla de control ha de comprendre, dins de les actuacions de comprovació material i com a part del control de qualitat, la verificació del compliment de la normativa social i ambiental, dels compromisos de transparència, ètics, socials i ambientals que s'hagen establit i dels compromisos assumits per l'entitat beneficiària.

3. El tipus de control serà administratiu, sobre el total o, almenys, sobre una mostra de les subvencions concedides, seleccionades aleatòriament, que han de sumar, com a mínim, un cinc per cent del total abonat en la línia de subvenció.

*Base setzena. Incompliments i reintegraments.*

1. L'incompliment total o parcial dels requisits i les obligacions que establix este decret i altres normes aplicables comportarà, després de l'audiència a l'entitat beneficiària, deixar sense efecte la subvenció concedida o la seua minoració, en cas que hi haja incompliment parcial de l'actuació o la justificació siga d'una quantia inferior a la concedida.

2. També pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els casos establits com a causa de reintegrament en l'article 37 de l'LGS.

En particular, seran causes d'incompliment les següents:

a) Incompliment de l'obligació de justificació en els termes establits o la justificació insuficient d'esta.

b) Incompliment de la finalitat per a la qual va ser concedida la subvenció.

c) Quan resulte acreditada, per mitjà del seguiment que efectue l'òrgan gestor corresponent de les accions subvencionades, la inadequació del gasto efectivament realitzat al que s'havia proposat i adjudicat.

3. Quan, en l'exercici de les funcions d'inspecció o control, es deduïsquen indicis d'obtenció, gaudi o destinació incorrectes de l'ajuda percebuda, les unitats administratives encarregades d'estes funcions podran acordar la retenció de les factures, dels documents equivalents o substitutius i de qualsevol altre document relatiu a les operacions en les quals es manifesten estos indicis.

*Base dessetena. Protecció de dades de caràcter personal.*

1. La Presidència de la Generalitat és responsable del tractament de dades de caràcter personal que comporta la gestió, tramitació i concessió d'estes subvencions, i, consegüentment, actuarà conforme als principis, les mesures i les garanties regulades en la normativa vigent en matèria de protecció de dades. En conseqüència, es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la pèrdua, la destrucció o el mal accidental, mitjançant l'aplicació de mesures tècniques o organitzatives apropiades, que garantisquen la integritat i la confidencialitat de les dades.

2. En les convocatòries que es deriven d'estes bases reguladores s'inclourà la informació que ha de facilitar-se a les persones representants legals de les entitats locals, en relació amb les seues dades de caràcter personal, de conformitat amb el que preveuen els articles 13 i 14 del Reglament general de protecció de dades i la Llei orgànica 3/2018, de 5 de desembre, de protecció de dades personals i garantia dels drets digitals.

3. Així mateix, en el disseny dels formularis de sol·licitud de subvencions, en l'exigència d'aportació documental i en les publicacions i altres actes administratius, les dades personals seran adequades, pertinents i limitades al que siga necessari en relació amb les finalitats per a les quals són tractades.

4. Quan les entitats locals beneficiàries aporten dades de caràcter personal de terceres persones a fi de complir les obligacions i les justificacions derivades de les convocatòries respectives i de l'atorgament de les subvencions, hauran d'informar-les en els termes que s'establiran en estes convocatòries.


Còpia Permalink ELI